དོན་དང་ལྡན་པའི་བོད་ཀྱི་དམངས་ཁྲོད་རྩོམ་རིག་གི་རིག་གཞུང་ཚན་ཁག་མ་ལག་ཞིག་འཛུགས་པར་ད་དུང་བགྲོད་ལམ་རིང་མོ་ཞིག་བརྒྱུད་དགོས་ཏེ།དམངས་ཁྲོད་རྩོམ་རིག་གི་རྩོམ་ལུས་ཀྱི་ཐད་ནས་བཤད་ནའང།ད་ལྟའི་བར་སྔར་བཞིན་རྩོམ་པ་པོའི་རྩོམ་རིག་གི་ཚད་གཞིའི་སྟེང་ནས་ངོས་འཛིན་བྱེད་པ་རེད།དོན་དངོས་སུ་དམངས་ཁྲོད་རྩོམ་རིག་གི་རྩོམ་ལུས་ནི་དམངས་ཁྲོད་དུ་ཡོད་པ་ཞིག་ཡིན་ལ།མང་ཚོགས་ཀྱིས་རང་ལ་གཏོགས་པའི་རྩོམ་རིག་གི་རྣམ་པར་རང་གི་ངོས་འཛིན་བྱེད་ཚུལ་དང་བཤད་སྲོལ་ཞིག་ཡོད།དམངས་ཁྲོད་རྩོམ་རིག་གི་རྩོམ་ལུས་ཀྱི་དབྱེ་བའམ་རྩོམ་ལུས་གཏན་འབེབས་བྱེད་སྐབས་དེར་གཞི་འཛིན་ས་བྱེད་འོས།